Source: http://www.selry.fi/edunvalvonta/irtisanomissuoja/?x74150115=74212166
Timestamp: 2020-07-05 01:05:00+00:00
Document Index: 12050020

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Vastauksia kysymyksiin poliittisesta lakosta elintarvikealan työpaikoilla 3.10.2018 - Suomen Elintarviketyöläisten Liitto SEL ry
Vastauksia kysymyksiin poliittisesta lakosta elintarvikealan työpaikoilla 3.10.2018
Olemme koonneet vastauksia yleisimpiin kysymyksiin SEL:n poliittisesta lakosta irtisanomissuojan puolustamiseksi.
Kaikki uutiset löytyvät osoitteesta: www.selry.fi/irtisanomissuoja
Jos sinulla on kysyttävää, työpaikkasi SEL:n luottamushenkilöt tai liiton aluetoimistot auttavat sinua.
Jos sinulla on kysyttävää lakkoavustuksesta, voit soittaa numeroon 09 4246 1250 tai lähettää sähköpostia osoitteeseen jasenrekisteri@selry.fi
1. Mistä tässä on kyse? Miksi vastustamme irtisanomissuojan heikentämistä?
2. Mikä on poliittinen lakko?
3. Mitkä elintarvikealan työpaikat ovat lakossa keskiviikkona 3.10.2018? Koskeeko lakko minua?
4. Miten saan lakkoavustuksen?
5. Miten voin vastustaa irtisanomissuojan heikentämistä?
Pääministeri Juha Sipilän johtama, keskustan, sinisten ja kokoomuksen muodostama Suomen hallitus haluaa heikentää alle 20 hengen yritysten työntekijöiden irtisanomissuojaa.
Hallitus esittää, että jatkossa irtisanomisperusteena pidettäisiin nykyistä vähäisempää työvelvoitteen laiminlyöntiä tai rikkomista taikka epäasiallista käyttäytymistä silloin, kun se horjuttaa työnantajan ja työntekijän välistä luottamussuhdetta tai vaikeuttaa työnantajan ja työyhteisön toimintaa.
Käytännössä työnantajalla olisi mahdollisuus irtisanoa mielivaltaisesti kenet tahansa milloin tahansa.
Kaikki palkansaajakeskusjärjestöt SAK, STTK ja Akava vastustavat irtisanomissuojan heikentämistä.
SEL vastustaa irtisanomissuojan heikentämistä, koska se asettaisi erikokoisten yritysten työntekijät perustuslainvastaisesti eriarvoiseen asemaan ja olisi yksilön kannalta täysin kohtuutonta. Käytännössä pienten työpaikkojen työntekijät olisivat jatkuvalla koeajalla ja eläisivät epävarmuudessa.
Lue lisää, miksi SEL vastustaa irtisanomissuojan heikentämistä?
Irtisanomissuojan heikentämiselle ei ole perusteita, eikä tarvetta. Nykyinen lainsäädäntö tarjoaa jo aivan riittävät mahdollisuudet työnantajalle irtisanoa työntekijä yksilöstä johtuvasta asiallisesta ja painavasta syystä.
Hallituksen mukaan tavoitteena on alentaa työllistämiskynnystä ja lisätä työllisyyttä. Sekä palkansaajien että elinkeinoelämän tutkimuslaitokset ovat kuitenkin yhtä mieltä siitä, että irtisanomissuojan heikentäminen ei käytännössä lisäisi työllisyyttä lainkaan.
Ammattiliitot haluavat pysäyttää irtisanomislain valmistelun nyt, ennen kuin hallitus vie lakiesityksen eduskuntaan.
Miksi isojen työpaikkojen työntekijät ovat lakossa, vaikka esitys koskee vain alle 20 hengen työpaikkoja? On tärkeää, että isojen työpaikkojen työntekijät torjuvat irtisanomissuojan heikentämisen jo tässä vaiheessa, ennen kuin laki on säädetty, koska sen jälkeen alkaa varmasti puhe siitä, että irtisanomissuojan tulee olla yhtä heikko kaikenkokoisissa yrityksissä.
Lue lisää, mitä SAK:laiset ammattiliitot tekevät irtisanomissuojan heikentämisen estämiseksi.
Lakot ja muut ammattiliittojen työtaistelutoimet peruuntuvat, jos hallitus luopuu esityksestään heikentää irtisanomissuojaa.
Jos hallitus jatkaa irtisanomislain valmistelua, SEL:llä on valmiudet yhdessä muiden SAK:laisten ammattiliittojen kanssa laajentaa poliittisia työtaisteluita.
Poliittinen lakko ei kohdistu työnantajiin, vaan poliittisiin päättäjiin eli maan hallitukseen. Poliittinen lakko on laillinen lakko myös silloin kun työehtosopimukset ovat voimassa.
Jos työnantajasi kritisoi poliittista lakkoa, pyydä työnantajaasi olemaan suoraan yhteydessä pääministeri Sipilään ja muihin ministereihin ja vetoamaan, että hallitus vetäisi esityksensä irtisanomissuojan heikentämisestä pois, jolloin työtaistelutoimet lopetetaan. Palkansaajia hallitus ei ole halunnut kuunnella.
Poliittinen lakko koskee työpaikalla kaikkia lakonalaisia töitä ja niiden tekijöitä, myös liittoihin kuulumattomia työntekijöitä ja esimerkiksi vuokratyöntekijöitä.
Lakosta ei voi aiheutua mitään seuraamuksia yksittäiselle työntekijälle, työhuonekunnalle tai ammattiosastolle.
Työnantajalla ei ole palkanmaksuvelvollisuutta lakon ajalta. Liitto maksaa jäsenilleen lakkoavustusta.
SEL on julistanut 15 elintarvikealan työpaikkaa poliittiseen lakkoon keskiviikkona 3.10.2018. Lakkoon osallistuu yli 4500 elintarvikealan työntekijää. Lakolla puolustetaan irtisanomissuojaa ja vaaditaan Juha Sipilän hallitusta perumaan esityksensä alle 20 hengen yritysten työntekijöiden irtisanomissuojan heikentämisestä.
Lakko peruuntuu ja muut ammattiliittojen työtaistelutoimet loppuvat, jos Sipilän hallitus luopuu esityksestään heikentää irtisanomissuojaa.
Muiden ammattiliittojen 3.10.2018 olevien lakkojen tiedotteet:
Lakon ajalta ei makseta palkkaa. SEL maksaa lakossa oleville jäsenilleen lakkoavustusta 100 euroa/lakkopäivä.
Lakkoavustuksesta 16 euroa maksetaan verottomana ja 84 eurosta pidätetään kiinteällä 40 %:n veroprosentilla vero. Verottaja tasoittaa veroprosentin oikeaksi lopullisessa verotuksessa, joten jäsenen ei tarvitse toimittaa liittoon verokorttia. Liitto toimittaa verottajalle vuoden 2019 alussa tiedot pidätetyistä veroista.
Lakkoavustus maksetaan jäsenen ilmoittamalle pankkitilille. Avustuksen maksamista varten lakkolaisen pitää ilmoittaa liittoon tilinumero ja lakossa olopäivä. Ilmoittaminen tapahtuu SEL:n verkkosivuilta löytyvän sähköisen asioinnin eli eAsioinnin kautta.
Ohjeet eAsiointiin rekisteröitymisestä ja tietojen syöttämisestä: www.selry.fi/irtisanomissuoja
Jos työskentelet SEL:n työehtosopimuksen alaisissa töissä elintarvikealalla, etkä ole SEL:n jäsen, mutta olet jonkun toisen ammattiliiton jäsen, ota yhteyttä oman työpaikkasi SEL:n luottamusmieheen lakkoavustuksen saamiseksi.
Ole yhteydessä oman alueesi hallituspuolueiden eli keskustan, kokoomuksen ja sinisten kansanedustajiin esimerkiksi sähköpostilla tai Facebookin kautta ja pyydä heitä vaatimaan ministereiltään, että hallitus lopettaisi irtisanomissuojan heikentämisen valmistelun.
Puhu ihmisten kanssa työpaikalla ja vapaalla ja kerro miksi on tärkeää puolustaa irtisanomissuojaa. Osallistu keskusteluun myös sosiaalisessa mediassa. Kun postaat sosiaalisessa mediassa, käytä aihetunnistetta #viimeinenniitti